Karen J. Klint (S), 2013-06-03:
Selv om vi står med en betænkning her og et beslutningsforslag, som har opbakning fra vores samlede Præsidie, synes jeg, det er vigtigt også lige at få sat almindelige ord på, hvad det er, vi går i gang med, og hvorfor.
Det handler jo om, at når vi har politiske drøftelser her i Folketinget, så sker det på vilkår, hvor det er muligt for befolkningen at følge med, og helst også på en måde, så befolkningen synes, det er interessant at følge med, og så vi får højnet interessen for demokratiet i Danmark.
Derfor er vi som Socialdemokrater rigtig glade for, at der nu er enighed i Præsidiet om, at vi skal afprøve nogle nye metoder i samtaleform herinde, og at vi også afprøver en mere direkte dialog, en spørgetime mellem partilederne.
For i dag har vi det jo sådan, at man i vores åbne spørgetime og i spørgetiden nogle gange har statsministeren til besvarelse af spørgsmål, men vi har det jo ikke fast sådan, at det så er andre partiledere, som får ordet.
Og vi synes faktisk, det er en styrkelse, at vi – vælgerne, hele befolkningen – kommer til at kende alle partiledere og ikke kun dem, der sidder på regeringsposterne.
Så vi synes, den del er en udvidelse af måden at få landets befolkning til at kende sine politikere på.
Så er der nogle andre praktiske forslag, som også skal være med til at højne dialogen herinde og gøre det lidt mere rationelt, f.eks. at vi kan træffe beslutning om, at nogle beslutningsforslag kan gå direkte til udvalgsbehandling frem for at komme herned i Folketingssalen, hvor vi mange gange kun ser dem én gang, fordi de så ikke kommer til afstemning.
Så ved vi godt, at der jo også er nogle beslutningsforslag, som handler om måske at flytte holdninger som led i en proces, og det hindrer den nye regel her ikke.
Den hindrer jo ikke, at man kan sige, at det forslag her ønsker vi først at få førstebehandlet i salen, vi ønsker ikke, at det går direkte til udvalget.
Det hindrer heller ikke, at et beslutningsforslag, der har været fremsat i én periode, kan blive genfremsat i den næste periode og så stadig komme til debat i Folketingssalen.
For nogle gange ser vi jo også, at folketingsgrupperne før og efter et valg repræsenterer nogle forskellige nuancer i nogle holdninger.
Det må ikke opleves som en indskrænkning på den måde, at beslutningsprocesser omkring beslutningsforslag ikke skal være til stede, for de skal selvfølgelig være til stede.
Så det er meget vigtigt, at vi ikke ødelægger muligheden for det.
Så er der nogle andre praktiske ting i forbindelse med forretningsordenen, som lidt mere har været sædvane, og nu bliver de skrevet direkte ind i forretningsordenen.
Det kan være noget med, hvordan vi tilrettelægger hasteforespørgsler, også i de uger, hvor vi får den nye partiledertime med debat.
Vi håber, det bliver alle de 15 gange om året, der ligesom er lagt op til, men vi ved jo godt, at både statsministeren og andre partiledere godt kan have nogle problemer med forlods at binde sig til X antal tirsdage om året.
Men lad os prøve det og se frem til, at vi får en sjovere debat, en mere åben og mere direkte debat, der også involverer befolkningen omkring os.
Så enten har vi en partilederdebat, eller også har vi en åben debat med statsministeren.
Og det, vi lægger stemmer til i Socialdemokratiet nu, er, at det er en partilederdebat.